Πενταετής κάθειρξη για τον Αλεξέι Ναβάλνι
"βαθιά απογοήτευση" για την απόφαση του δικαστηρίου εξέφρασε ο Λευκός Οίκος
Ηγετικό στέλεχος της Ρωσικής αντιπολίτευσης καταδικάστηκε σε 5 χρόνια φυλάκισης για υπεξαίρεση δημόσιου χρήματος. Η απόφαση του ρωσικού δικαστηρίου έχει προκαλέσει ευρύτατες αντιδράσεις. Ο Αλεξέι Ναβάλνι καταδικάστηκε τη Πέμπτη για υπεξαίρεση 500 χιλιάδων δολαρίων από κρατική εταιρεία ξυλείας, ενώ εργαζόταν ως σύμβουλος τοπικού κυβερνήτη της Ρωσίας το 2009. Επίσης ο συγκατηγορούμενος του Πιότρ Οφιτσέρωφ, καταδικάστηκε σε 4 χρόνια φυλάκιση. Ο Ναβάλνι που είχε αποκαλύψει περιστατικά κρατικής διαφθοράς, δηλώνει ότι οι κατηγορίες ήταν πολιτικά υποκινούμενες και η απόφαση στοχεύει στην φίμωση του. Η δικηγόρος του, Όλγα Μιχαήλοβα, δήλωσε ότι η απόφαση του δικαστηρίου αποτελούσε αντιγραφή της ανακοίνωσης των εισαγγελικών αρχών. Ο Λευκός Οίκος δήλωσε «βαθιά απογοήτευση» για την απόφαση, την οποία χαρακτήρισε ως «άλλο ένα παράδειγμα μιας ανησυχητικής τάσης που αποσκοπεί στην φίμωση κάθε διαφωνίας στο πλαίσιο της κοινωνίας των πολιτών στη Ρωσία». Ο Πρέσβης των ΗΠΑ στη Ρωσία, Μάικλ Μακφώλ, εξέφρασε κι αυτός βαθιά απογοήτευση για «τα εμφανή πολιτικά κίνητρα», όπως είπε, της δίκης. Επίσης η αρμόδια για θέματα εξωτερικής πολιτικής της Ευρωπαϊκής Ένωσης, Κάθρην Άστον, σε ανακοίνωση της αναφέρει ότι οι κατηγορίες δεν τεκμηριώθηκαν στη διάρκεια της δίκης του Αλεξέι Ναβάλνι. Η σύζυγος του Ναβάλνι, Γιούλια, δήλωσε ότι το ταμείο που έχει ιδρύσει κατά της διαφθοράς θα συνεχίσει το έργο του ανεξάρτητα από το αποτέλεσμα της δίκης.